b'\n_START_ARTICLE_\nJim Clark\n_START_SECTION_\n\xc5\xbdivljenjepis\n_START_PARAGRAPH_\nJim Clark je pokojni dirka\xc4\x8d Formule 1, dvakratni svetovni prvak v sezonah 1963 in 1965 z Lotusom, kateremu je ostal zvest svojo celotno kariero. Svoj prvi naslov je osvojil z ogromno prednostjo, saj je s sedmimi zmagami (le enkrat ni bil na stopni\xc4\x8dkah na Veliki nagradi Monaka) na desetih dirkah zbral ve\xc4\x8d kot dvojno \xc5\xa1tevilo to\xc4\x8dk drugo uvr\xc5\xa1\xc4\x8denega Ameri\xc4\x8dana, Richieja Gintherja. V naslednji sezoni 1964 je kljub trem zmagam, najve\xc4\x8d v sezoni, zaradi treh odstopov in ene uvrstitve izven to\xc4\x8dk, osvojil tretje mesto v prvenstvu (zmagal je John Surtees s to\xc4\x8dko prednosti pred Grahamom Hillom). \xc5\xbde v naslednji sezoni 1965 je s \xc5\xa1estimi zmagami (\xc5\xa1tirikrat ni dobil to\xc4\x8dk) na desetih dirkah spet postal prvak, tokrat pred Hillom za sedem to\xc4\x8dk. Po nekoliko slab\xc5\xa1i sezoni 1966 z eno zmago in skupno \xc5\xa1estim mestom, je v sezoni 1967 osvojil \xc5\xa1e drugo tretje mesto v prvenstvu s \xc5\xa1tirimi zmagami. Sezono 1968 je za\xc4\x8del odli\xc4\x8dno z zmago na Veliki nagradi Ju\xc5\xbene Afrike, toda to je bila njegova zadnja dirka Formule 1 v karieri, kajti kmalu za tem se je na dirki Formule 2 na Hockenheimringu smrtno ponesre\xc4\x8dil.'